Ondertitels "Patriot" American Dimes - ondertitels nederlands 1CD srt (dut)
Patriot ondertitels Nederlands S02E01
"Patriot" American Dimes S02E01 Nederlands ondertitels (2018) 1CD srt
Patriot S02E01 American Dimes 1080p AMZN WEB-DL DD+ 5.1 H.264-NG.srt (37456bytes) laat voorvertoning zien
Patriot S02E01 American Dimes 1080p AMZN WEB-DL DD+ 5.1 H.264-NG 23.976 FPS
Anonymous (Prime Video) @ 09-11-2018 . 240x ( 20-04-2019 ) . Toevoegen aan favorieten . Corrigeer ondertitel
Film-details Film-waardering:8.4 / 10 (145) Desember 2015 – Ahavah Familie Kerk | Wandel in Liefde
Archive for "Desember, 2015"
Ahavah Desember 2, 2015
Ek druk julle dit op die hart, ek wat ’n gevangene is omdat ek die Here dien: Laat julle lewenswandel in ooreenstemming wees met die roeping wat julle van God ontvang het.
Daar is ’n duidelike afsluiting in Efesiërs 3:21 en ’n nuwe begin vanaf Efesiërs 4:1. Die eerste drie hoofstukke gaan meer oor onderrigting van die gemeente en die laaste drie hoofstukke oor die praktyk, die “Hoe leef jy” of toepassing van wat geleer is.
Paulus begin die praktiese les met ’n uitdaging. “Ek daag julle uit laat jou lewe ooreenstem met jou geloofsoortuiging.” God het jou geroep om in Sy Koninkryk ’n verskil te maak, doen dit deur so te leef, dat dit sigbaar is. Die Afrikaanse vertalings vat nie die wese van dit wat Paulus bedoel so mooi vas nie. Die bedoeling is nie ’n kwessie van ek kyk op julle neer of bestraf, vermaan of vat julle aan nie. Eerder ek roep julle om saam met my te kom loop, soos wat Jesus wil hê ons moet loop. Paulus begin met die woord “parakalō” wat letterlik beteken: “Langsaan roep”.
“Ek druk julle dit op die hart” (1983) of “vermaan julle” (1953) gee die gevoel van ’n onderwyser of bestuurder, terwyl Paulus hul roep tot verantwoordelikheid. Hy daag hul uit om saam met hom te kom wandel (loop/ vrug dra) soos wat God dit bedoel het van die begin af. Hy self is nie verhewe bo die gemeente of weet beter nie, hy wat self ’n gevangene is (in sy eie moeilike omstandighede) daag hulle om vrug te dra wat in ooreenstemming is met dit wat hul met hul monde bely. Daar is ’n Engelse gesegde wat ek al gehoor het: “Do not just talk the talk, walk the walk”
Wat beteken dit vir my vandag? Dit help nie dat ek en jy net kan saampraat en die regte terminologie ken as dit Christenskap kom nie. Ons moet die vrug dra wat by die bekering pas. (Mat 3:8; Luk 3:8) Net soos Paulus die gemeente nooi of uitdaag om saam met hom die pad van heiligmaking te stap, nooi Jesus my ook vandag om langs Hom te kom stap, saam met Hom in verhouding te stap. Ons as mens kan nie uit ’n verhewe posisie na ander kyk en hul kritiseer oor hul pad nie, is ons volmaak? Nee!
Ek voel soos Paulus, kom loop langsaan my, want ek loop saam Jesus, Hy sal ons lei, Hy sal ons oortuig en help om vrug te dra wat by die bekering pas. Hy sal my toerus om te loop in ooreenstemming met die roeping van God. Die 1953 vertaling sê: “…. wandel waardig die roeping…” Mag ons waardig wees om langs Jesus te loop en waardig wees dat ander Sy vrug in ons lewens sien.
Gebed: Here, weereens roep U ons tot verantwoordelikheid as U kinders. Ons kan U nie net met die mond bely, maar nie met ons lewe nie. Help my om waardig te wandel U roeping, U vrug te dra sodat dit soos in Matteus 5:16 se geval twee doelwitte bereik. Dat My Vader daardeur verheerlik kan word en dat mense die vrug kan sien. Ek besef dat mense se oë gedurig op ons as Christene is. Help ons om nie skade aan U Naam te maak deur onwaardig te leef nie. Amen.
Efesiërs 4:2 Wees altyd beskeie, vriendelik en geduldig, en verdra mekaar in liefde.
In vers 1 het Paulus ons gevra om seker te maak dat ons lewenswandel in ooreenstemming is met dit wat God van ons verwag. Die 1953 vertaling gebruik die woord “waardig”. Is jy waardig, leef jy dat jy dit werd is om God se goedkeuring weg te dra in jou elke dag doen of uitvoer van Sy wil? Paulus los dit nie by die teorie nie, in vers 2 kom demonstreer hy die “hoe”.
Wanneer jy wil hê jou lewenswandel moet ooreenstem met God se voorskrifte, wees beskeie, vriendelik, geduldig en liefdevol (verdraagsaam) Die Boodskap (Parafrase Vertaling) stel dit so: “Moenie voor op die wa wees nie, behandel ander mense so dat dit lekker is vir hulle om by julle te wees. As iemand jou kwaad maak of irriteer, beheer jouself deur steeds mooi teenoor hom op te tree. Laat liefde julle lojaal teenoor mekaar hou, ook wanneer julle voel julle het nou eers genoeg van mekaar gehad.” Mooi verduidelikend gestel.
Wat beteken dit vir my vandag? Ek moet sekere woorde soos hierbo genoem deel van my lewe maak. Die vrug van die Gees kom weereens ter sprake. (Gal 5:22,23) Die vraag wat ek myself vra is: “Hoe leef ek Sy vrug uit?” Deur Geestelike volwasse te wees. Volwassenheid is die produk van verhouding en groei.
As ek dit in ’n som moet skryf sal dit so lyk: Verhouding x Groei = Volwassenheid.
Groei kan slegs plaasvind wanner ek in verhouding met Jesus leef en loop. Hoe langer ek in verhouding leef en groei hoe vinniger sal ek volwassenheid bereik en vrug dra. Vrug dra is nie die einddoel nie, dis die begin. Vrug moet vermeerder, sien Johannes 15:1-8.
Die vrug wat Paulus noem is onmoontlik sonder liefde. (beskeie, vriendelik, geduldig, verdraagsaam en liefdevol). Dis moeilike dinge om prakties uit te leef! Maar, wanneer ek dit my elke dag doelwit maak, deur Sy genade, is dit moontlik. Om onvolwasse en kinderlik op te tree is maklik, dis maklik om my “speelgoed uit die cot te gooi” of “tantrums” te maak, maar dit kos selfbeheersing en volwassenheid om stil te bly, weg te stap, plek te gee, die minste te wees.
Dis eers wanneer ek in verhouding met Hom LEEF dat die dinge moontlik word. “Pause” voor jy reageer dink mooi, vra vir wysheid in elke situasie voor jy reageer of optree.
Gebed: Here, ek val dikwels deur onvolwasse besluite te neem. Ek bely dat ek U baie nodig het om my in staat te stel om my lewenswandel so te leef dat dit U waardig is. Help my om te “pause” en U wysheid oor myself te pleit voor ek kinderlike onvolwasse reaksies toon. Help my asseblief om alles in liefde te benader sodat ek U Koninkryk nie skade berokken nie. Amen.
Efesiërs 4:3 Lê julle daarop toe om die eenheid wat die Gees tussen julle gesmee het, te handhaaf deur in vrede met mekaar te lewe.
By meeste skoonheidskompetisies gee een of ander deelnemer die antwoord “Wêreld vrede” wanneer daar gevra word wat haar doelwit is. Dit het ’n standaard antwoord geword. Baie mense dink nie eers oor die konsep van vrede nie. Paulus kom in hierdie vers en identifiseer die “bron” van vrede. Vrede is onmoontlik sonder ’n bron of Vredemaker. Die Heilige Gees is die bron, ons kan slegs vrede beleef en uitleef wanner ons die Heilige Gees in ons lewens het en Hom toelaat om deur ons te werk. Daarom sê Paulus: “Lê jou daarop toe…” Met ander woorde doen werklik iets, moenie net praat nie. Die 1953 vertaling gebruik die woorde “ernstig strewe” Om vrede uit te leef kos werk. Werk asook om in verhouding met die “Bron” (Die Heilige Gees) te staan.
Die Heilige Gees, sê Paulus, het die eenheid (vrede) tussen ons gesmee. Ek kry amper die gevoel hier van vasplak, vasmaak, sweis. God se doel en plan is dat ons in vrede leef, want vrede gaan saam met liefde. God is Liefde. Die band waarmee die mens “vasgeplak” moet word aan mekaar is vrede. Die vrede van God wat alle verstand te bowe gaan. (Fil 4:7) Ons word opgeroep tot vrede, maar ook om vrede te handhaaf. Om voortdurend vrede uit te straal.
Wat beteken dit vir my vandag? Vrede in my “hart” kom slegs van een Bron. Dis net a.g.v. die feit dat ek God se Offer aangeneem het en Hom die Koning van my lewe gemaak het, dat ek volkome rustigheid en vrede in my gemoed kan ervaar oor die ewigheid. Maar Paulus roep ons nie net tot geestelike vrede nie maar ook tot fisiese vrede onder mekaar. Hoe lyk my verhoudingslewe? In watter van my verhoudings moet ek gaan vrede maak en soms die minste wees? Al was ek “reg”. Wat is belangriker om “reg te wees” of om “in vrede te leef” ?
Dis dikwels vir ons as mens belangriker om reg te wees, maar nêrens in die Bybel roep God ons op om “reg te wees” nie, eerder om vredemakers te wees, nederig, sagmoedig en vol liefde. Kom ons vra die Heilige Gees om ons te oortuig deur Sy liefde om ons opnuut “vas te plak” aan ons eggenote, gesin, familie, vriende en almal met wie ek in onmin leef, deur die band van vrede.
Gebed: Here dankie dat U nie onmoontlike dinge van ons verwag nie. Dit is moontlik om in vrede te leef met my naaste. Dankie dat U Gees die bron van vrede is en dat ons U vandag kan vra om ons in staat te stel om U vrede uit te straal na ander. Gee ons die genade om te erken waar ons foute maak en dit te gaan regmaak, sodat ons lewens U kan verheerlik. Amen.
Efesiërs 4:4,5 “Daar is net één liggaam en net één Gees, soos daar net één hoop is waartoe God julle geroep het. Daar is net één Here, één geloof, één doop”
In Paulus se hart is daar geen twyfel oor waar vrede en eenheid vandaan kom nie. Vrede en harmonie is gesetel in die Heilige Gees (:3). Eenheid kom wanneer mense snap dat daar net een liggaam,een Gees,een hoop,een Here, een geloof en een doop is. Dit noodsaaklik om te besef dat eenheid ons aan mekaar bind, asook ’n “atmosfeer skep” waar God welkom voel, en kragtig werk. God is Almagtig en kan onder enige omstandigheid of atmosfeer werk, maar my verstaan van die Woord is dat God in eenheid beter of meer effektief funksioneer.
Paulus wil hê dat die Efesiërs besef daar is nie meer as een weg tot God, meer as een God in wie ons saligheid kan vind, meer as een hoop op die ewigheid, meer as een geloof as die geloof in Christus, of meer as een doop, die doping met die Heilige Gees wat eenheid kan bring nie. Paulus motiveer die Efesiërs om Christus prakties in die praktyk uit te leef.(Hoofstuk 4-6)
Daar is talle voorbeelde in die Skrif waar die gedagte dat God in meer effektief werk in vrede en eensgesindheid na vore kom. Ek dink byvoorbeeld aan die bovertrek voor die uitstorting van die Heilige Gees asook die effektiwiteit van die Handelinge gemeente. (Handelinge 1:14; 2:1,46;5:12) Die anderkant daarvan is dat mense se teenkanting en weerstand selfs Jesus se wonderwerke beperk het in Nasaret. (Mat 13:58; Mark 6:5,6) Eensgesindheid is dus volgens Paulus van kardinale belang vir die gemeente.
Wat beteken dit vir my vandag? God werk meer effektief wanneer ek in vrede en eensgesindheid leef. God wil hê dat Sy kinders “Jesus eienskappe” moet uitleef. Dit word ‘n realiteit wanneer ons besef dat daar belangrike dinge bestaan waaroor ons moet saamstem. Paulus noem dit vir ons. Daar is net een liggaam, die liggaam van Christus. Daar is net een Gees deur wie ons gelei kan word, die Heilige Gees, Daar is net een hoop om die ewige lewe te beërwe en dit is deur Jesus Christus. Daar is net een Here of Heerser oor my lewe dis God, nie omstandighede, finansies, status, kultuur of enige iets anders nie. Daar is net een geloof wat tel en dis ’n onwankelbare geloof in Hom. Daar is net een doop wat eenheid bring, dis die doping met die Heilige Gees, wat ons inspireer tot vrug en volwassenheid in verhouding.
Ek wil eerder konsentreer op hierdie dinge in my lewe en God vertrou dat ek op hierdie eienskappe sal konsentreer i.p.v. my interpretasies en eie agenda wat onmin kan veroorsaak.
Gebed: Here dankie dat U in eenheid en in eendragtigheid werk. Stel my in staat om elke dag te konsentreer op eenheid en vas te hou aan U, die een God, een Gees, een Weg. Dankie dat daar deur U net een geloof, hoop,liggaam en doop is. Amen.
Efesiërs 4:6 “…één God en Vader van almal: Hy wat oor almal is, deur almal werk en in almal woon.”
Paulus is steeds besig in vers ses met die gedagte van eenheid. Hy maak sy sin klaar en bevestig dat daar net een God bestaan. Een Vader van die ganse mensdom, nie net Vader van die Jode nie, maar ook die Efesiërs (Heidinne).
Wat vir my uitstaan in vers ses, is die feit dat Paulus ons leer dat God nie net bestaan, daar ver iewers in ’n hemel nie. God is oor almal, deur almal en in almal! In Paulus se milieu, opvoeding en geskiedenis is God slegs die God van Israel, die God van die uitverkorenes. Hier sluit hy die Turke (Efesiërs) en al die ander nasies ook in. Julle is deel van God! God woon ook in julle en kan selfs deur julle werk!
Wat beteken dit vir my vandag? As ek hierdie vers lees dink ek onwillekeurig aan die gesig van die laken (doek) met die onrein diere wat Petrus gesien het. (Hand 10) Dit wat God as rein ag, mag ons nie onrein verklaar nie. God kan deur enige persoon werk, in enige persoon woon en het mag oor enige persoon. Selfs hulle wie ek in my hart veroordeel of minag.
Mense wie nie ’n persoonlike verhouding met God het nie, ervaar God dikwels as die God in die hemel, daar ver. Mense sê dikwels vir my: “Ek ervaar nie God se teenwoordigheid nie” of “Ek bid teen die plafon vas” My antwoord is dikwels, “Jy mik te ver!” God is nie net die God van die hemel nie, Hy is die God Wat in my en jou woon deur Sy Heilige Gees. Hy is hier by ons in ons en werk deur ons. Baie persoonlik! Hy stel belang in al my lief en leed, Hy is die Goeie en mooi God. (Joh 3:16)
Kom ons maak dit persoonlik vandag! Lees die laaste sinsnede weer, maar sit jou naam in die plek van “almal” Byvoorbeeld: “God wat oor……(jou naam) is, deur ……. (jou naam) werk en in …….(jou naam) woon.” God is oor jou omstandighede, jou lief en leed, hy ken jou toekoms en jou pyn, hartseer en alles wat jou gelukkig maak. Hy ken jou doelwitte en jou vermoë! God werk ook tweedens deur jou, deur jou vermoë, jou persoonlikheid, sterk- en swak punte, jou gawes en talente. Deur JOU! Derdens woon Hy in jou! Hy is jou voorspraak jou inspraak en jou beste Vertroueling.
Gebed: Ek dank U vandag dat U so groot is dat U die hele heelal onderhou, ek dank U ook dat U so “klein” is dat U in my kan woon en in my belangstel. Ek stel U opnuut aan oor my lewe om deur my te werk en in my te woon. Amen.
Efesiërs 4:7 “Aan elkeen van ons is ’n genadegawe gegee volgens die mate waarin Christus die gawes uitgedeel het.”
Hierdie vers sluit direk aan by die vorige vers, ons glo dat God oor almal is, deur almal werk en in almal woon. Hoe werk God deur my? Paulus beantwoord nou hierdie vraag. Hy bevestig dat God deur ons almal werk, wanneer Hy deur Sy Gees in ons woon. Hierdie werking vind plaas deur die gawes van die Heilige Gees.
“Aan elkeen van ons is ’n genadegawe gegee…” Niemand is uitgesluit nie, daar is nie sommige mense met al die gawes nie. Daar is nie mense wie geen gawes ontvang het nie. Almal, elkeen van ons het genadegawes! God wil daardie gawes wat Hy vir ons as geskenk gegee het, gebruik in Sy Koninkryk. Die tweede gedeelte van die vers sê: “…volgens die mate waarin Christus die gawes uitgedeel het.” Hoeveel gawes het elkeen? Christus het dit uitgedeel volgens Sy goeddunke. (1 Kor 12:7) Gawes wat by jou as persoon pas, by jou persoonlikheid, by jou talente, by jou sterk punte en selfs by jou swak punte. Gawes waarop God besluit het, in Sy Alwetendheid. (1 Kor 12:8-13)
Wat beteken dit vir my vandag? Ek is nie onbruikbaar in God se Koninkryk nie! Ek is deel van die Liggaam van Christus. Ek kan my regmatige deel bydra tot die funksionering van die Liggaam. Ek het nie nodig om te vergelyk of terug te staan vir iemand anders se gawes nie. My Gawes pas by my!
Gebruik ek my gawes? Dit is ’n vraag wat net jy kan antwoord. Weet jy wat jou gawes is? Doen ’n gawe toets en vind uit. Die leierskap (leier) by jou gemeente het nie al die gawes nie, dit is waarom daar gemeentelede is om hul gawes aan te vul. ELKE LIDMAAT is belangrik, want jy het gawes wat ek nie het nie, saam maak ons ’n Liggaam. (1 Kor 12)
Is daar sekere gawes wat belangriker is as ander? Ja, net een LIEFDE die res is ewe belangrik. Baie mense sal sê: “Die leraar/s van die gemeente het sekerlik die meeste gawes” of “Om te kan preek is die beste gawe.” Dit is nie! Vir wie sal ’n leraar preek as iemand nie hul nie nooi, of vriendelik ontvang nie. Hoe sal die leraar preek sonder musikante, klank ingenieurs, ouderlinge, finansiële persone, kinder- bedienaars ensovoorts, mense wie die gemeente se belange saamdra? Almal is dus ewe belangrik. Paulus sê vir die Korintiërs: Beywer julle met die oog op die beste gawes. (1 Kor 12:31) Die volgende hoofstuk wy hy aan die beste gawe. (1 Korintiërs 13) LIEFDE. Sonder liefde kan ek nie vrug dra nie, kan ek nie effektief leef nie.
Gebed: Dankie Vader vir my gawes wat U vir my gegee het deur Christus, dankie dat ek dit kan gebruik in U Koninkryk, deur die instaatstelling van die Heilige Gees. Amen.
Efesiërs 4:8 Daarom sê die Skrif: “Toe Hy na die hoogte opgevaar het, het Hy krygsgevangenes saamgeneem en gawes aan die mense gegee.”
Volgens Paulus is daar twee belangrike dinge wat voortspruit deur die feit dat Jesus opgevaar het na die hemel. Lees die volgende verse saam. (:8-10) Dit vorm ’n geheel.
Jesus het opgevaar na die Vader na sy dood (gedurende die drie dae in die graf). In die proses het Hy eerstens die siele in die doderyk gaan besoek (sien vers 9 asook 1 Pet 3:19), daarna het Hy hul, die wie “gevange gehou is in die doderyk” verskuif. Tweedens het Jesus, sekere gawes aan die mense gegee. (Sien vers 11). Dis ’n mond vol. Die tweede is maklik verstaanbaar maar wat van die neerdaal en opvaar en gevangenes, dit klink ingewikkeld, kan ons dit op ander plekke in die Bybel ook sien of bevestig?
Dawid het reeds in Psalm 68 dit profeties voorspel, sien Psalm 68:18. Daar word op verskillende plekke verwys na die doderyk as ’n plek “onder die aarde” (Num 16:30,32:22) Jesus vertel ons hoe dit lyk in doderyk (Luk 16:19-31). Dis waarheen Hy gegaan het. In Efesiërs verwys die Bybel na die doel van Jesus se “neerdaal” in die doderyk. Hy het na die doderyk gegaan om aan die gevangenes (wie reeds gesterf het) Sy oorwinning oor die dood te gaan verkondig. (Luk 4:19,20 – sien ook 1 Pet 3:18,19) Toe hy opgevaar het in die hoogte (na die hemel), het Hy die wie gelowig gesterf het, saam met Hom geneem. Hy is na die Vader. Hul na die derde hemel. Paulus bevestig dit in 2Kor 12:2,3. Hy het mag oor die dood en die doderyk, soos hy beloof het aan die man aan die kruis langs Hom (Luk 23:39-43)
Wat beteken dit vir my vandag? Ek dank God dat Jesus Christus krag het oor die dood en die doderyk! Ek dank God dat die dood aan Hom onderdanig is, dit beteken dat NIKS wat ek vandag beleef of ervaar te groot kan wees vir Hom nie! Ek aanbid ’n Magtige God vir wie enige iets moontlik is, maar dit het nie by Hom gebly nie, Hy gee my ook die vermoë, deur die geskenke (gawes) wat Hy vir my gegee het om meer as ’n oorwinnaar te wees in Sy Naam!
Gebed: Here ek aanbid U vir U grootsheid, U Almag, U oorwinning oor die dood. Daarom kan elkeen van ons wanneer ons sterf, sterf in hoop! Dankie vir my geskenke wat U vir my gegee het om deel te kan bydra aan die sukses van U Koninkryk. Amen.
Efesiërs 4:9,10 Hierdie uitdrukking: “Hy het opgevaar”, veronderstel tog dat Hy eers neergedaal het na wat laer is, naamlik na die aarde toe. Die Een wat neergedaal het, is ook die Een wat opgevaar het bo alle hemelruimtes uit om alles met sy teenwoordigheid te vul.
In aansluiting met vers 8, skryf Paulus nou hierdie twee verse. Hy het opgevaar, maar Hy moes ook eers neerdaal na dit wat laer is (die doderyk). Interessant dat die Grieks spesifiek die woord “katōtera” gebruik wat letterlik “laagste” beteken. Jesus was op die laagste plek moontlik. Dubbele betekenis hier vir my is, Hy was fisies in die doderyk, maar Hy was ook bereid om die laagste plek te bereik. Hy was bereid om die minste te word om sodoende oorwinning te behaal. Behalwe dat Hy Sy hemelse heerlikheid verlaat het (Fil 2:5-11; Joh 1:1 en Joh 1:14) het Hy ook na die doderyk gedaal om Sy oorwinning te gaan verkondig.
Paulus leer ons ook dat Hy opgevaar het na bo alle hemelruimtes om alles met Sy teenwoordigheid te vul (ANV 1983). Hier is die 1953 vertaling ’n meer akkurate vertaling van die oorspronklike, “sodat Hy alles tot volheid kan bring” Die Grieks sê letterlik: sodat Hy alles kon vervul” Hy moes opvaar sodat alle profesieë oor Hom vervul kan word m.b.t. Sy eerste koms. Jesus het daarmee letterlik ALLES vervul wat oor Hom gesê is. Jesus het Sy doel bereik.
Wat beteken dit vandag vir my? Ek wil meer en meer soos Jesus word. Hy is ALLES! Hy praat nie, Hy was bereid om alles nodig te doen. Om alles moontlik uit te voer sodat God se Koninkryk uitgebou kon word. Dis maklik om te praat, of bloot op die kantlyn te bly staan en kritiseer, maar Jesus het gedoen, Hy het Sy hemelse heerlikheid verlaat, gehoorsaam geword tot die dood, doderyk oorwin,die vloek van sonde gebreek, alles ter wille van my en jou!
Hoe dikwels praat ons oor ’n praktiese wandel met die Here (dissipelskap), maar doen niks? Dikwels bly dit by praat en word nooit tot uitvoering gebring nie. Dit is juis dit wat Jeus anders maak. Hy was bereid om in totale gehoorsaamheid op te tree. Daarom is Hy die perfekte Voorbeeld om na te volg. Hy het alles vervul, Sy doel op aarde bereik. Mag daar eendag van my en jou gesê word: Hier lê “Marius” …………(jou naam) hy/sy het sy/haar skeppingsdoel uitgeleef en bereik. – “He did not just talk the talk, he walked the walk!”
Gebed: Here, maak my al hoe meer soos U. Amen.
Efesiërs 4:11 En Hy het gegee sommige as apostels, ander as profete, ander as evangeliste, ander as herders en leraars (AOV)
Efesiërs 4:11 En dít is die “gawes” wat Hy “gegee het”: apostels, profete, evangeliste, en herders en leraars. (ANV)
Wat is hierdie geskenke wat Jesus uitgedeel het waarvan vers 8 praat? Daar is vyf geskenke of gawes wat hier genoem word. Apostels, profete, evangeliste, herders en leraars. Paulus plaas nogal klem op die woorde: “sommige en ander” wat in die Grieks sowel as die AOV (1953) duidelik sigbaar is. Paulus bevestig dat niemand al die gawes besit nie. Elkeen het gawes, maar niemand het alles nie, daarom is die Liggaam SO belangrik. (Sien 1 Kor 12:7-13)
Paulus lig hierdie 5 gawes uit as geskenke wat Jesus aan die mense gegee het, dit word deur baie gesien as “leiers eienskappe” of “maniere van bedien”, wat Jesus in verskillende mense geplaas het. Apostel in Grieks “apo en stellos” beteken letterlik “weg vanaf gestuurde”. Profeet ook ’n samevoeging van twee woorde “pro en phos” beteken “vooraf lig”. Evangelis beteken “verteller van goeie nuus”. Herder se Griekse woord “poimenas” beteken herder of pastor, iemand wat omgee en sorg. Leraar beteken instrukteur of onderwyser.
Wat beteken dit vir my vandag? Wel Jesus het ten minste een van hierdie vyf gawes vir elkeen van ons gegee, Hy sê mos “ Aan elkeen afsonderlik word ’n werking van die Gees gegee…” – 1 Kor 12:7. Wat doen ek met my geskenk? Wanner ek ’n geskenk kry vir my verjaarsdag of op enige spesiale geleentheid, dan gebruik ek dit, ek los dit tog nie in die pakkie nie!
Ek en jy is gestuurdes (Apostel) om lig te gee vir ander in die duisternis (Profeet), ons moet die goeie nuus met ander deel (Evangelis), hulle versorg en bystaan (Herder) en hulle onderrig in die Woord (Leraar). Jy het ten minste een of meer van die gawes, hoe gebruik jy dit? Almal kan nie vreemde mense trompop loop en begin deel met hul nie. Hulle is skaam en nie gemaklik met dit nie. Dis soos God jou gemaak het, moenie daaroor skuldig voel nie. (Om maar een voorbeeld te noem) Maar wat kan jy doen? Watter van hierdie “geskenke” praat met jou?
Gebed: Here, help my om my geskenke wat U vir my gegee het te gebruik en aan te wend. Ek dank U vir my geskenke. Ek loof U omdat U my vertrou met U geskenke, help my om tot seën vir ander te wees.
Efesiërs 4:12 “Sy doel daarmee was om die gelowiges toe te rus vir hulle diens en vir die opbou van die liggaam van Christus.”
Geskenke met ’n doel! Christus gee nie nuttelose geskenke! Daar is ’n spesifieke doel, die Liggaam van Christus (ekklesia) moet opgebou word met hierdie geskenke. Daar is wel verskillende geskenke, maar almal het dieselfde doel! Dit maak nie saak watter geskenk jy gekry het nie, dit moet aangewend word om Sy Liggaam op aarde op te bou.
“Toerusting vir diens” is soos om die regte gereedskap in ’n ambagsman se hande te plaas om sy werk meer effektief te kan doen. My pa is ’n meganiese ingenieur, van kleins af het hy ons geleer: “Die regte tool vir die regte job!” Jy kan nie ’n spyker met ’n skroewedraaier inkap nie. Twee goed gaan gebeur, die skroewedraaier gaan breek en die spyker gaan nie in die hout nie.
God gee jou die regte “tool” vir die regte dienswerk! Dit wat jy het is effektief en genoegsaam. Daarom sê Paulus vir ons dat alhoewel die “gereedskap” verskil het ons dieselfde doel. Ons moet ons gereedskap bymekaar sit om ’n effektiewe diens te kan lewer in die Liggaam sodat die Koninkryk opgebou kan word.
Wat beteken dit vir my vandag? Paulus leer die Efesiërs en ons nie net dat ons die regte toerusting het nie, maar ook dat samewerking in die Liggaam van uiters belang is. Jy moet jou toerusting tot beskikking stel van die Liggaam, sodat die groter doel van die Koninkryk van God bereik kan word.
Iets wat so terloops lyk in die teksgedeelte is: …die opbou van die liggaam van Christus.” Hoe dikwels het ek nie al myself besig gehou met my toerusting en die opbou van myself nie, terwyl die gawes juis bedoel is tot opbouing van SY LIGGAAM! Ek is deel van Sy Koninkryk en Sy doel, wat is my agenda? Dit is maklik om fokus te verloor, want ons het dikwels die geneigdheid om makliker na ons eie agenda om te sien en verstrengel te raak in ons belange in plaas van die van God.
Gebed: Here, vandag vra ek slegs vir wysheid, die vermoë om te kan onderskei tussen my agenda en U agenda. Ek vra dat U my sal help om die gawes wat U aan my geskenk het, te gebruik om U Liggaam op te bou. Dankie dat ek nie nodig het om slegs op my eie gawes staat te maak nie, want dit sou oneffektief wees. Dankie dat alle kinders van God om my, ook gawes ontvang het en dat ons saam ’n wenspan vorm deur U. Amen.
Efesiërs 4:13 “So sal ons uiteindelik almal kom tot die werklike eenheid in ons geloof en in ons kennis van die Seun van God. Dan sal ons, sy kerk, soos ‘n volgroeide mens wees, so volmaak en volwasse soos Christus.” (ANV – 1983)
Ons gawes het nie net ’n doel vir hier en nou nie, Paulus gaan aan en maak seker dat ons verstaan dat hierdie geskenke ’n doelwit bereik. “So sal ons uiteindelik….” Bereik dit wat God van die begin af vir jou beplan het. Die oorspronklike teks sê: “totdat ons bereik…” met ander woorde, moenie moedeloos word nie, moenie ophou nie, hou aan totdat julle die doelwit bereik.
So wat is die doelwit? Eenheid in geloof en kennis van die Seun van God. Eenheid in geloof het sekerlik iets anders in Efese beteken as wat dit vandag vir ons beteken, maar die konsep daarvan is tydloos. Eenheid is die fondasie van sukses in die Liggaam van Christus. Vir die gemeente in Efese kon dit dalk beteken dat hul eendragtig moes glo dat Christus opgewek is uit die dood en daarom moet die “Joodse verwagting” dat die Messias nog moes kom verander in ’n wete dat die Messias gekom het. Dat Hy hul deur die Heilige Gees bekragtig het tot diens deur die gawes van die Heilige Gees. Ons aanvaar dalk die waarheid, maar sukkel met eendragtigheid in ons gesin, gemeente of in een of ander afdeling van ons lewens.
Die tweede aspek wat Paulus aanspreek is: Kennis van die Seun van God. Ons kan slegs kennis dra van die Seun as ons in verhouding met Hom staan, dit beteken MEER as om gered te wees! Verhouding gaan baie dieper as kennismaking en ontmoeting. Om kennis te kan dra van iemand beteken, intieme verhouding. Dit gebeur deur saam tyd te spandeer, opreg in die ander persoon belang te stel, sy belange op jou hart te dra asook om te kommunikeer. Is dit so met jou verhouding met Jesus?
Wat beteken dit vir my vandag? Ek moet my gawes so aanwend dat ek uiteindelik die doelwit bereik om geestelik volwasse te wees. Geestelike volwassenheid is nie vanselfsprekend nie, dit kom as gevolg van volharding in my verhouding met God. Die skrywer aan die Hebreërs leer die Jode iets belangrik in Hebreërs 5:12 – “Hoewel julle teen hierdie tyd self reeds onderrig behoort te gee, het julle weer nodig dat iemand julle in die grondwaarhede van die woord van God moet onderrig.” ’n Mens moet julle met melk voed en nie met vaste kos nie.”
Om te groei tot volwassenheid en soos die vers van vandag dit stel: “so volmaak en volwasse soos Christus” moet ek ’n “commitment” maak tot groei en opoffering. Ons sal ’n baba wie nie groei nie of nooit leer praat, loop of vorder nie, baie vinnig by die beste dokters uitkry. Maar dikwels groei mense nooit geestelik nie en hulle is self nie bekommerd daaroor nie. Groei en vrugdra is nie ’n opsionele ekstra op Jesus se agenda nie, dis ’n noodsaaklikheid! (Joh 15)
Gebed: Vandag wil ek saam met Paulus bid, dat U my sal bystaan in my geestelike groei proses. Help my om eerlik met myself te wees, dat ek nie myself ’n rat voor die oë draai nie. Dat ek nie soos die Hebreërs al behoort om ’n onderrigting rol te speel, maar ek steek vas by melk en kinderkos nie. Ek jaag daarna Here, om soos U te wees, help my om elke dag meer en meer soos U te word. Amen.
Efesiërs 4:14 “Dan sal ons nie meer kinders wees nie; ons sal nie meer soos golwe op en af en heen en weer geslinger word deur elke wind van dwaalleer as vals leraars ons met hulle slinksheid en listigheid op dwaalweë wil wegvoer nie.”
In hierdie teks beskryf Paulus vir ons die ideaal, dit waarna ’n kind van God moet streef. Om nie wankelrig, beïnvloedbaar en onseker te leef soos kinders nie, maar as volwassenes in Christus. Ons moet in vaste beginsels besit en die vermoë ontwikkel om valsheid te kan identifiseer.Die vyand het een plan, om ons oneffektief, ongenoegsaam en klein te laat voel. Wanneer ons geestelik volwasse word, groei en die vrug van die Gees openbaar in ons lewens, sal ons nie “maklike teikens” vir sy aanvalle wees nie.
In vers 13 het Paulus ons geleer dat eenheid in geloof en kennis van die Seun van God ons doelwit is. Wanneer ons kennis dra van die Seun van God, Hom aanvaar as ons “mentor” en daarna streef om nader aan Sy Beeld te groei, sal ons geestelike volwassenheid bereik. Om slegs tot inkeer (bekering) te kom is nie goed genoeg nie. Dit is wel die eerste stap in die regte rigting, maar nie goed genoeg nie. Daarna volg die proses van groei en vrug dra, wat “Heiligmaking” genoem word. Dit is ’n proses wat nooit kan eindig nie.
Wat beteken dit vir my vandag? Die vyand gebruik valsheid en misleiding om mense te verlei en weg te hou van die waarheid af. Dit was sy strategie van die begin af. Hy het Adam en Eva aangevat, daarna elke persoon na hulle, selfs vir Jesus (Mat 4). Hy probeer altyd die waarheid verdraai (Joh 8:44) om sy doelwit te bereik. Paulus het hier vir ons ’n plan van aksie gegee. Kom tot kennis van die Seun, leef Hom en Sy beginsels uit, groei tot volwassenheid in jou geestelike lewe, dan sal jy nie so maklik mislei en wankelbaar wees soos die golwe van die see nie. Want elke wind wat op die oseaan waai maak dit onstuimig en gevaarlik, maar wanneer ons geestelik volwasse is, op die rots bou, sal die sluheid van valse leraars en valse leerstellings nie ’n invloed op ons hê nie, want ons sal die WAARHEID KEN!
Wanneer mense spesialiseer om vervalste geld te identifiseer, word hul opgelei om die ware banknote intens te bestudeer. Want as jy die waarheid ken, sal jy valsheid makliker raaksien. Deur egte banknote te bestudeer van hoek tot kant, verseker dat jy die waarheid waardeer en jou eie maak. Mense hou hul te veel op met valse note en vergeet hoe lyk die waarheid. Konsentreer op Hom! Die Waarheid. Jy sal standvastig wees.
Gebed: Here, leer my U waarheid! Want U Woord is die waarheid. Amen.
Efesiërs 4:15,16a Nee, ons sal in liefde by die waarheid bly en so in alle opsigte groei na Christus toe. Hy is immers die hoof, en uit Hom groei die hele liggaam.
Paulus is besig om ’n absolute betroubare waarheid aan ons oor te dra in hierdie gedeelte. ’n Direkte vertaling uit die Grieks lees as volg: “Deurdat ons die waarheid praat maar in liefde, laat ons groei in Hom ten opsigte van alles, Hy is die hoof, naamlik Christus, vanuit wie die hele liggaam saamgevoeg en verenig is.”
Deur die waarheid te praat, in liefde sal ons in alle opsigte groei. Liefde is die fondasie vir die waarheid. Bly by die waarheid, die Woord. Johannes 17:17 “Laat hulle aan U toegewy wees deur die waarheid. U woord is die waarheid” Liefde is die mees algemene tema van die Bybel, die grondslag tot sukses van die Liggaam! Om die waarheid te praat is een ding, maar doen jy dit in liefde? Ek kan die waarheid oordra ook in afguns, in veroordeling, dan gaan die Liggaam steeds nie groei nie, maar skade ly! Maar liefde en die waarheid saam, bring groei in Hom, groei nader aan Hom.
Kyk na die laaste woorde : “groei na Christus toe” Mooi nè! Hoe groei ek? Vir baie is geestelike groei net ’n spreekwoord ’n “cliché” wat ons rondgooi. Ware groei is na Christus toe! Nader aan Sy beeld, nader aan Sy gelykenis, alhoewel ek dit nie in hierdie lewe sal bereik nie, streef ek daarna asof ek dit kan gryp, sê Paulus in Filippense 3:12 – “Ek sê nie dat ek dit alles al het of die doel al bereik het nie, maar ek span my in om dit alles myne te maak omdat Christus Jesus my reeds Syne gemaak het.” Waarheen groei jy? Dit gaan mos oor Hom! Want Hy is die Hoof (kop) van die Liggaam van Christus.
Wat beteken dit vir my vandag? Groei het altyd ’n rigting, doelwit. Baie keer groei mense glad nie en is nie eens bekommerd daaroor nie, soms groei mense, maar net op hul eie terme en in hul eie rigting hul eie belange, maar ware geestelike groei wat tot voordeel is van die Liggaam van Christus, is slegs om HOM te verheerlik en soos HY te word. Dit gebeur nie oornag nie, dit is ’n lewenslange proses nodig in elke kind van God se lewe. (Johannes 3:30)
Ek wil nie net groei om te groei nie, my doelwit is om te groei sodat die Liggaam bevorder word omdat ek meer effektief bydra tot die sukses van die Liggaam. Ek wil groei dat die Vader verheerlik word en dat mense dit kan sien, sodat ek vir hul ’n inspirasie kan wees (Mat 5:16)
Gebed: Here ons kan so maklik vergeet wat die fondasie is waarop ons moet bou. Dankie dat die gordel van die waarheid die middelpunt is wat die hele wapenrusting bymekaar hou. Help my om die waarheid te ken en uit te leef sodat U Liggaam op aarde die voordeel daarvan kan benut. Amen.
Efesiërs 4:16 (b) ….”Die verskillende liggaamsdele pas by mekaar en vorm saam ’n eenheid. Elkeen van hulle vervul sy funksie, en so bou die liggaam homself op in liefde.”
Baie van die waarhede wat Paulus oordra aan een gemeente herhaal of bevestig hy aan ander gemeentes ook. Vir die Korintiërs het hy in 1Kor 12:12 -27 bespreek hy breedvoerig die taak van die LIGGAAM. Hy vergelyk die gawes van die Heilige Gees met ’n liggaam wat uit baie dele bestaan, maar steeds een liggaam is. Ook hier is Paulus besig om die konsep van verskillende mense met verskillende gawes wie bydra tot die vooruitgang en funksionering van die Liggaam van Christus.
Hierdie Liggaamsdele pas bymekaar, juis omdat God ons so geskape het en saamgevoeg het by in my gesin, by die werk, in my familie ensovoorts. Wanneer elkeen sy funksie na die beste van sy/ haar vermoë bydra, sal die huwelik, gesin, gemeente, groep ensovoorts funksioneer na God se wil. Want die liggaam sorg dan optimaal vir “homself” en bou mekaar (verskillende dele) op deur liefde!
Wat beteken dit vir my vandag? In my opinie is die Liggaam nie noodwendig die Kerk, Gemeente of Denominasie waaraan ek behoort nie. Myns insiens is die Liggaam van Christus huwelik, gesin, familie, vriendekring selfs die klub waaraan ek behoort. Of dit ‘n fietsry-, model vliegtuig- of ’n boek klub is, God is oral in alles en ek kan en behoort as Sy liggaamsdeel oral my gawes gebruik tot eer van Sy Naam. Baie mense is onder die indruk dat “kerk” beperk is tot ’n uur ’n week, terwyl ek glo ons moet 24/7 kerk “wees”. Leef as LIGGAAM, optree en impak maak in die wêreld as LIGGAAM van CHRISTUS.
As elke een in my gesin, familie, gemeente, bediening ensovoorts hul gawes tot beskikking stel van die Liggaam vir die groter doel, naamlik die verheerliking van God se Naam en om Hom daardeur te eer, SAL die verskillende liggaamsdele, wanneer hul optimaal funksioneer in hul gawes en doel waarvoor hul geskape is, tot voordeel wees van die Liggaam as geheel.
Wanneer elkeen effektief funksioneer deur liefde, sal die liggaam homself opbou en hoër hoogtes bereik as ooit tevore. Funksioneer waarvoor jy geskape is en onthou die LIGGAAM is nie beperk tot Sondae nie!
Gebed: Here, dankie vir my gawes, dankie dat ek deel kan vorm van U Liggaam. Help my om optimaal te funksioneer in my vermoë en nie ’n ander tipe ledemaat te probeer wees as die een wat U geskape het nie. Dankie dat ons as mens die voorreg het om in U Koninkryk te kan funksioneer wat baie breër is as wat ons dink. Amen.
Efesiërs 4:17 “In die Naam van die Here doen ek ’n ernstige beroep op julle: Moenie langer soos heidene lewe nie.
Die belangrikheid en erns van Paulus se beroep op die Efesiërs is duidelik sigbaar in die teks. Hy pleit by die gemeente om te verander, en hul ou weë agter te laat. Hy gebruik nie eers homself as “motivering” nie. Dit is asof hy die outoriteit van God wil gebruik om hul te oortuig. Nie in my naam (Paulus) of vir my nie, maar ek pleit by julle in die Naam van die Here!
Julle het soos heidinne geleef, want julle was heidinne, maar nou is julle kinders van God. Vrygekoop deur die bloed van Jesus, leef dan soos bloedgewasdes. Jesus het ’n duur prys betaal, Sy lewe, om julle vry te koop! Waarom leef julle dan soos mense wie slawe is van sonde? Dit laat my dink aan die woorde van 1 Korintiërs 6:20 “Want julle is duur gekoop. Verheerlik God dan in julle liggaam en in julle gees wat aan God behoort.”
Wat beteken dit vir my vandag? Ons is verantwoordelik vir ons besluite en lewe, die keuses wat ons maak. Ek dink mense vergeet soms wat dit Jesus “gekos” het om hul los te koop uit die kloue van die Satan en die ewige straf. Ek het al dikwels foute gemaak deur die populêre keuse te maak in plaas van die regte keuse. Ons sien nie die brief wat die Efesiërs aan Paulus geskryf het nie, daarin kla die ouderlinge dalk teenoor Paulus dat die gemeente soos heidinne leef in plaas van om te leef soos kinders van God.
As jy vandag eerlik moet wees, hoe leef jy? Watter tipe keuses maak jy? As mense na jou lewe, handel en wandel kyk wat sien hulle? Sien hulle, ervaar hulle dat jy ’n kind van God is deur jou optrede en keuses , twyfel hulle, of dink hulle jy is maar net soos hulle?
Paulus smeek die gemeente in die Naam van die Here om die regte keuses te maak en te leef wat hul bely met hul monde. Wees eerlik met jouself, ek smeek jou in die Naam van Jesus ondersoek jouself, soek die vrug van die Gees in jou lewe, indien dit nie sigbaar is nie, soek God!
Gebed: Here, ek besef vandag my verantwoordelikheid om 24/7 te leef soos U kind, om die regte keuses te maak, sodat U heilige Naam deur my lewe verheerlik kan word. Help my asseblief, gee my wysheid om in alle omstandighede, U kosbare Naam te verdedig deur my optrede, sodat ek leef soos U van my verwag. Amen.
Efesiërs 4:18,19 “… hulle verstand is verduister, en hulle het geen deel aan die lewe wat God skenk nie, omdat hulle hardnekkig in hulle onkunde volhard. Hulle het heeltemal afgestomp geraak en hulle met ’n onversadigbare drang aan losbandigheid oorgegee om al wat vuil is, te doen.”
Paulus het in die vorige vers ’n dringende beroep gedoen op die Gemeente om nie soos heidinne te leef nie. In die volgende twee verse verduidelik hy presies watter foute hulle begaan as gemeente, en waarop hul kan konsentreer om hierdie foute reg te stel.
Daar is ses dinge wat hy aanspreek, wat volgens hom die probleem veroorsaak.
Eerstens die feit dat hul verstand verduister is vir God se dinge. Met ander woorde hulle blok hul verstand vir die oortuiging van die Heilige Gees. Verduister, beteken jy hou jouself opsetlik in die donker. Die Woord beskryf die werking van die Heilige Gees onder andere as dat Hy ons sal oortuig van sonde, geregtigheid en oordeel (Joh 16:8), wanneer ons onsself “dom” hou vir die Heilige Gees se oortuiging leef ons buite God se wil en sal nooit kan groei of in Sy wil leef nie. Hulle weet van beter, maar hou hulself “dom” want hul wil leef soos heidinne.
Tweedens het hul geen deel aan die lewe wat God skenk nie. Hulle neem nie deel aan die lewe nie, hul bly vasgevang in die dood wat sonde bring, want dit is lekker, nadat ons die Ewige lewe ontvang het kan ons nie op ons louere rus en nie deel hê aan die sukses van die Koninkryk nie. Ons moet effektief deel, en die lewe deel met ander.
Derdens word hul beskryf as “hardnekkig” met ander woorde hulle is nie bereid om te verander nie, nie bereid om onder die oortuiging te kom van die Heilige Gees nie. Dikwels leef ons ook so, en gee allerhande troetel naampies vir sonde, en praat dinge goed wat ons weet verkeerd is. Maak God se Woord jou maatstaf en buig onder Sy Woord se gesag.
Om vierdens, in onkunde te volhard is nog ’n probleem wat Paulus aanspreek. Om nie bereid te wees om te leer nie. Dit is niks anders as om ’n verskoning te gebruik, “ek het nie geweet nie” Regtig? Jy het die Woord, jy het soveel getuies om jou, jy het jou gewete en jou gesonde verstand om te weet wat reg of verkeerd is in God se oë, maar mense bly die onkunde verskoning gebruik. Dit is nie onkunde as jy dit gesien het in die Woord nie.
Vyfdens het hul afgestomp geleef vir God. M.a.w. hulle hoor maar hul luister nie, God se Woord val op dowe ore. Hoe lyk dit in my en jou lewe? Heidinne ignoreer God, ons kan nooit God ignoreer nie, dis fataal vir jou geestelike groei.
Laastens hulle het hulself oorgegee aan losbandigheid. Hulle het niks wat hul bymekaar hou nie. Niks wat hul morele standaarde bepaal nie. Die gordel van die waarheid staan sentraal in die wapenrusting van God, dis die kind van God se morele kompas, waarheid. Wat is die waarheid? Die Woord! (Johannes 17:17). Losbandigheid is om niks te hê waarmee ons onsself toets nie, ek maak wat ek wil!
Gebed: Here as ek na hierdie ses dinge kyk wat Paulus aanspreek wat die kenmerke is van ‘n heidin se lewe, openbaar asseblief aan my waar ek self skuldig staan m.b.t. hierdie dinge. Dis altyd maklik om ander te blameer en die vinger te wys, maak my vandag eerlik genoeg om selfondersoek te doen, eerlike selfondersoek! Waar skiet ek tekort? Waar handhaaf ek ’n “heidense kenmerk” ? Staan my dan by om onder U oortuiging te kom en dit te herstel deur U genade. Amen.
Efesiërs 4:20 “Maar dit is nie hoe julle Christus leer ken het nie.”
In hierdie vers skets Paulus ’n teenstelling met die vorige twee verse waarin heidinne se doen en late beskryf word. Vers 20 vra Paulus die “teë vraag” : Maar dit is nie hoe julle Christus ken nie? Hy is anders as in verse 18 en 19. Inteendeel Christus is presies die teenoorgestelde!
In plaas van verduisterd, leweloos,hardnekkig, onkundig, afgestomp en losbandig roep hy ons tot die lig, Hy inspireer ons om die ewige lewe na te jaag, Hy leer ons deur woord en daad om sagmoedig, nederig en diensbaar te wees. Hy roep ons tot verhouding met Hom, Hy was selfs bereid om Sy lewe daarvoor te gee. Jesus Christus inspireer ons deur Sy lewe om juis vaste beginsels te hê en reinheid na te jaag. Hierdie dinge is die teenoorgestelde van die leef wyse van heidinne en mense wie God nie ken nie.
Ek vermoed Paulus stel juis hierdie teenstellings aan die gemeente dat hul kan besef waaruit hulle kom en wat nou as nuwe Christene van hulle verwag word.
Verduisterde verstand teenoor ’n lig van God. Jesus noem ons die lig van die wêreld. (Mat 5:14) Duisternis is nie die teenoorgestelde van lig nie, dis die afwesigheid van lig. Lig kan gemeet word, duisternis is onmeetbaar. Dis net die afwesigheid van lig. Hoe meer lig afwesig is hoe donkerder is dit! Waarvan getuig jou lewe? Aanwesigheid van die Lig van die wêreld? (Joh 8:12)
Leweloos teenoor Ewige lewe. Mense sonder God het geen hoop, geen toekomsverwagting, niks waarvoor hul kan leef nie, daarom leweloos. Die vyand steel mense se lewens, maar Jesus is die teenoorgestelde Hy kom gee lewe en dit in oorvloed. (Joh 10:10) Ondersoek jou lewe, laat jy toe dat jou lewe gesteel word of leef jy in oorvloed?
Hardnekkig teenoor sagmoedig/sag. ’n Tipiese eienskap van Satan, hardnekkig leef vir homself, daarteen lees ons dat Christus sê ” My juk is sag en my las is lig” – Mat 11:30. Jesus laai nie skuldgevoel en verwyte op jou nie, Hy het dit juis kom wegneem deur die kruis heen.
Onkundig teenoor wysheid. So lank die duiwel mense kan onkundig hou oor die ewigheid en ’n verhouding met God, wen hy, maar Christus kom gee wysheid in elke situasie, Hy kom openbaar aan ons die voordeel van ’n verhouding met die Vader. Die duiwel was van die begin af ’n leuenaar en moordenaar ( Joh 8:44) presies die teenoorgestelde van Christus. Die simbool van waarheid en lewe. (1 Joh 5:10-13 en Jak 1:5)
Afgestomp vir God teenoor lewende verhouding met God. Van die begin af het Satan dit sy doel gemaak om vir Adam en Eva te jok, en om God se woorde in twyfel te trek. Maar God is die EEN wie van die begin af uitgereik het na die mensdom deur elke dag met die mens te wandel in die tuin. (Gen 3:8)
Losbandig teenoor Heilig/ Rein. God roep die mens tot ’n rein verhouding met God waarin die mens progressief groei nader aan die Beeld van Sy Seun. (Kol3:10) Daarteenoor is dit juis die vyand se strategie om mense te motiveer tot onrein losbandige lewens.
Met die ses teenoorgestelde/s in gedagte, ondersoek jou eie verhouding met God, jou eie lewe en stel vas op watter area/s kan jy verbeter om sodoende meer Jesus eienskappe te openbaar.
Gebed: Here vandag vra ek dat ek eerlik met myself en met U sal wees. Help my om heidense eienskappe in my lewe te identifiseer en te illumineer. Amen.
Efesiërs 4:21 “Julle het tog van Hom gehoor, en omdat julle sy volgelinge is, is julle onderrig volgens die waarheid wat in Jesus is.”
Paulus is besig met onderrigting. Hy wil die fondasie van die Gemeente vasmaak op Jesus. In die vorige vier verse het hy ’n klomp teenstellings gebruik om die verskil aan te dui tussen hul “ou lewe” as heidinne en wat nou van hul verwag word as “nuwe skepsels”. (2 Kor 5:17)
Onthou hulle is Turke, hulle het nie groot geword in die Joodse tradisie en met die Ou Testament geskrifte en lerings nie. Tot onlangs is hul geminag as verlore heidinne, wie gee kans het om die ewige lewe te beërwe nie. Die evangelie word nou maar ’n kort tydjie met heidinne gedeel. Hulle is gewoond aan afgodery, valse godsdienste en ’n losbandige lewenstyl. Hulle het geen verwysing na Jesus as Paulus nie.
Wat vir Paulus belangrik is, is ’n vaste fondasie waarop hulle kan bou! Hierdie fondasie is niks anders as Jesus Christus nie. Daarom sê hy vir hulle: “Julle het tog van Hom gehoor….” Deur ons prediking, ons uitreik na julle, het julle met Hom (Jesus) kennis gemaak. Dis nie genoeg nie. Daar is iets meer as kennis maak, daar lê ’n opwindende nuwe verhouding met God vir julle voor. ’n Lewe van oorwinning en oorvloed in vrug!
Word nou ook Sy volgelinge ! Begin Hom volg, loop agter Hom aan soos skape agter ’n goeie herder. (Ps 23; Mat 9:36; Joh 10:11) Deur Hom te volg sal julle sien wat ek bedoel! Paulus het geweet dat sommige van die heidinne geen verwysings raamwerk gehad het om op terug te val nie. Hulle voorouers , mede stamgenote en selfs mede gemeentelede het geen agtergrond gehad van ’n verhouding met God nie, daarom moes hy (Paulus) hul verwysing word! (1 Kor 11:1)
Die enigste manier waarop hy hul kon wys wat om te doen, hoe om te volg, wat God van hul verwag word is om hul aan die WAARHEID bloot te stel. Jesus die WAARHEID. (1 Tim 3:9; 2 Tim 3:16,17) Waarheid is die middelpunt van die hele mondering van die Christen (Efes 6:14)
Wat beteken dit vir my vandag? Die waarheid is steeds sentraal in die kind van God se lewe. Om die waarheid te kan volg en opreg met die Woord en die waarheid bemoeienis te kan maak moet ek in ’n lewende verhouding met Jesus die WAARHEID staan. Ons kan nie op hoorsê God dien soos die heidinne nie, maar op ondervinding. Paulus was hulle voorbeeld, wie se voorbeeld is ek en jy? Is ons waardige voorbeelde? Is ek bereid om vir mense te sê: As jy nie weet hoe om Jesus te volg nie, kyk na my, ek sal jou wys, want ek volg Jesus soos HY dit van Sy volgelinge verwag. Groot uitspraak!
Gebed: Here, heilig my in U waarheid, U Woord is die waarheid. Amen. (Joh 17:17 AOV)
Efesiërs 4:22 “Hou dan op om te lewe soos julle vroeër gelewe het; breek met die ou sondige mens in julle wat deur sondige begeertes verteer word.”
Duidelik het Paulus gerugte gehoor dat daar sommige mense was in die Gemeente steeds volhard het om te leef soos heidinne. Hy spreek die probleem aan. Draai nie doekies om en “pamperlang” mense nie of gee dit ander name nie. Paulus pak die spreekwoordelike bul by die horings. Sy oplossing: Hou op om te leef soos julle vroeër geleef het. Waarom volhard jy in jou heidense tradisies en gewoontes wanner jy getuig dat God jou vrygemaak het deur die bloed van Sy Seun?
Sy plan is eenvoudig tog effektief. Eerstens: Breek met jou sondige “ou mens”! Die “ou mens”, voor Christus, het dit as vanselfsprekend aanvaar om te sondig. Dit was die “ou mens” se natuur. Tweedens: Moenie deur jou begeertes verteer word nie. Volg God se plan vir jou lewe i.p.v. jou eie plan en eie begeerlikhede.
Wat beteken dit vir my vandag? Paulus se oplossing vir die probleem klink eenvoudig! Maar in praktyk is dit moeilik! Dis presies waarmee kinders van God tot vandag mee sukkel en telkemale struikel ons. Die Woord is duidelik, enige mens neig tot sonde, dis ons natuur, ons “maklike pad” die minste moeite. (Efes 2:3,4) Net God kan hierdie natuurlike drang verander. Kyk bietjie wat sê Paulus vir die gemeente in Rome. “Dié wat hulle deur hulle sondige natuur laat beheers, hou hulle besig met die dinge van die sondige natuur, maar dié wat hulle deur die Gees laat beheers, hou hulle besig met die dinge van die Gees.” – Rom 8:5
Ons moet dus die “sondige natuur” vervang met ’n “geregtigheid natuur” – om eerder dit na te jaag wat reg is in God se oë, maar dit is slegs moontlik wanneer ons lewens onder “nuwe bestuur” staan. Wanneer ’n besigheid deur ’n nuwe eienaar gekoop word sit hul dikwels bordjies op en adverteer: “Under new management / Onder nuwe bestuur” Paulus vat dit raak in Romeine 8:5 waar hy sê dat wanneer ons lewes deur die Gees gelei word, sal ons besig wees met die Gees. Neem ’n oomblik en dink daaroor!
Onder wie se bestuur staan jy? Is daar ’n advertensie oor jou lewe wat getuig: “Onder nuwe bestuur” of “Onder beheer van die Heilige Gees”? Dit is maklik om die maklike pad te vat en net oor te gee aan die norme van die samelewing, maar dit kos durf en deursettingsvermoë om die begeertes van jou hart, jou natuur ondergeskik te stel aan die van God.
Mense wil op ’n “kits dieet” gaan, vinnig gewig verloor, maar om ’n gesonde lewenstyl te handhaaf is totaal verskillend. Dikwels doen ek dit ook in my geestelike lewe, ek sal eerder koet paadjies soek of kits oplossings probeer as om my “ou mens” te begrawe, te sterf in myself as om myself onder beheer van die Heilige Gees te plaas. Dit kos totale “commitment”
Gebed: Here, ek het vandag net een begeerte in my hart, U ken dit! Ek besef dat ek in myself moet sterf, my lewe, my begeertes, my eie “ek” kom plaas ek by U voete. Kom bestuur my lewe, kom beheer my begeertes. Help my om my U doelwitte, my doelwitte te maak. Dankie dat ek dit nie self kan doen nie, maar net deur U genade. Amen.
Efesiërs 4:23 Julle gees en gedagtes moet nuut word
Ek weet nie van julle nie, maar my koppie los my baie! Ek verloor die meeste van my geestelike “battles” in my kop. Ek verloor ook op ander vlakke van my lewe dikwels die stryd, soos om gesond te eet en te leef, deur my kop. Wanneer my gedagtes begin dwaal van die positiewe af sukkel ek maklik, maar wanneer ek gefokus is op ’n spesifieke doel en my gedagtes daarop rig, bereik ek dit maklik. My een dogter het vir my ’n koffiebeker gekoop, op die beker staan: FOKUS PAPPA FOKUS! Sy ken my en weet ek het nodig om dit dikwels te sien.
Paulus besef dit terdeë en daarom vers 23. Wanneer my gedagtes begin dwaal en beïnvloed word deur die bose, dan kan ek maklik die stryd verloor. Die Woord leer ons op verskeie maniere om te fokus op God, my gedagte wêreld skoon te hou, want dan is die stryd soveel makliker. Romeine 8:5-7 “Want die wat vleeslik is, bedink vleeslike dinge, maar die wat geestelik is, geestelike dinge. Want wat die vlees bedink, is die dood, maar wat die Gees bedink, is lewe en vrede, omdat wat die vlees bedink, vyandskap teen God is; want dit onderwerp hom nie aan die wet van God nie, want dit kan ook nie.”
Wat beteken dit vir my vandag? Ek moet leer om my gedagtes op God te konsentreer. Wanneer ek myself met Hom besig hou, Hom bedink, Hom in elke situasie sien en erken, sal my gedagtes rein en skoon wees, dan sal die aanslae van die bose en sy invloed op my lewe nie effektief wees nie. My gedagtes kan slegs rein en skoon wees, wanneer ek God binne my gedagte wêreld hou en op Hom fokus. (1 Joh 3:6-9) Die direkte gevolg sal wees dat die aanslae van die bose my nie raak of beïnvloed. Dan sal ek regkry om nie net my gedagtes nie, maar ook my gees nuut te maak.
Mense is dikwels bang vir die gedagte van vernuwing, maar dis Bybels! Vernuwing van jou gedagtes en jou gees is presies die teenoorgestelde van mense se vrees wat sê, vernuwing is om kompromie te maak met die bose of om jou standaarde te laat val. Dis juis loodreg die teenoorgestelde, as ek my natuurlike menslike denke en gees vernuwe, nuut laat vorm en nuut laat maak deur God daarin te ken, sal my gees met God se Gees in verbinding kom en deur Hom gelei word en Sy denke sal my denke wees.
Kol 3:2,3 “Rig julle gedagtes op die dinge wat daarbo is, nie op die dinge wat op die aarde is nie, want julle het gesterwe, en julle lewe is saam met Christus verborge in God.
Gebed: Here neem my gedagte gevange vir U! Amen.
Efesiërs 4:24 “lewe as nuwe mense wat as die beeld van God geskep is: lewe volkome volgens die wil van God en wees heilig.”
Daar is ’n Afrikaanse spreekwoord wat lui: “Goed begin is half gewin”. Dit is nie net jou gees en jou gedagtes wat nuut moet word nie, reken Paulus, dit is die regte begin, maar daar is meer ! Dit moet oorspoel na jou hele lewe. Om jou gedagtes en gees te vernuwe, is die begin van ’n nuwe lewe saam met God.
Leef nou as ’n nuwe mens! Om as nuwe mens te leef begin om jouself te sien as beeld van God. Ons is die enigste wesens wie geskep is na Sy Beeld. (Gen 1:26,27). Om die beeld van God te wees, is ’n groot voorreg en verantwoordelikheid. Hy het my nie net uiterlik na Sy beeld geskape nie, maar ook innerlik. Innerlike beeld van God is die doelwit, om soos Hy te wees deur Sy wil te ken en te doen. Met ander woorde, heilig.
Wat beteken dit vir my vandag? Wanneer ek die woord “heilig” hoor of wanneer ek daarvan gelees het in die Bybel,byvoorbeeld: “Wees heilig, want ek is heilig” het altyd gevoel, ek sal dit nooit kan bereik nie. Ek sal nooit ooit in my lewe daardie standaard kan handhaaf nie. Ek is net mens! Maar wat ek later besef het, is dat God my reeds heilig geskape het! Hy het reeds die “saad” van heiligheid in my geplant, deur my na Sy beeld te skape. Dit is vergemaklik deur Jesus se kruisdood en die feit dat ons met Hom in verhouding kan staan. Ek het reeds die potensiaal tot ’n heilige lewe in my omdat ek na God se beeld geskape is.
Om heilig te wees, is nie slegs om ’n volmaakte verhouding te staan nie. Dit is die doel waarna ons streef. Paulus reken hy het dit nog nie, maar streef daarna. (Fil 3:12) Om heilig te wees beteken dat ek eenkant geplaas is vir ’n spesifieke taak en doel. Die mensdom is afgesonder om in verhouding met God te staan.
My tandeborsel is my heiligste besitting. My tandeborsel word net vir my tande gebruik en net MY tande! Ek maak nie my kar skoon met hom nie, ook nie my hond se tande nie. God het jou eenkant gesit en wil hê jy moet jou doel bereik, Hy wil met jou in verhouding staan en wil hê dat ek en jy ons lewens so leef dat ons volkome binne Sy wil sal handel en wandel, deur ons lewe te vernuwe na Sy beeld. Dit is ’n heilige lewe!
Gebed: Here, help my om my lewe so te leef dat ek U beeld is deur my wil, U wil te maak. Eenkant gesit om U beeld te wees en U Naam te verheerlik op aarde. Amen.
Efesiërs 4:25 “Noudat julle die valsheid afgelê het, moet julle onder mekaar die waarheid praat, want ons is lede van dieselfde liggaam.”
Wanneer iemand hulself laat verander deur God, is dit gewoonlik die einde van sekere gewoontes en dinge wat ons as vanselfsprekend aanvaar het, Maar dit is ook die begin van nuwe gewoontes en dinge wat onnatuurlik vir ons was, voordat Christus in ons lewens is. Skierlik sal die ou “natuurlike mens” en die nuwe “geestelike mens” in konflik wees met mekaar. Dit is ook op hierdie stadium wat ander mense, soms by die werk, familie en in jou vriendekring merk dat daar “iets anders” in ons is, of “iets” het met ons gebeur het.
Paulus praat juis hiervan in vers 25. Onthou vers 24! Hy het ons herinner om soos nuwe skepsels, wie na SY BEELD streef, te leef. Heilig (eenkant geplaas). Die volgende stap kom natuurlik, wanneer jy streef om die “beeld van Christus” te wees, sal jy sekere dinge stelselmatig aflê. Die klem sal val op aflê en opneem. Aflê is ’n vrywillige proses wat deur die werking en oortuiging van die Heilige Gees geskied in elke mens se lewe. Die voorbeeld in die geval is valsheid teenoor waarheid. Jy sal valsheid aflê, en die teenoorgestelde begin nastreef, die waarheid.
Wat beteken dit vir my vandag? Net soos Paulus een voorbeeld gee van ’n teenstelling in mense se lewens, is daar verskeie dinge wat ek kan aflê onder die oortuiging van die Heilige Gees. Belangrik! Die oortuiging van die Heilige Gees. Baie mense wil jong Christene “help” en namens hul besluit wat en wanneer en hoe hulle moet aflê, selfs in watter volgorde van belangrikheid, volgens ons! Ek dink ons doen meer skade om mense te dwing om iets te verander onder menslike oortuiging en skuldgevoel as wat ons goed doen, wel met goeie bedoelings, maar verkeerde tyd en manier.
Elkeen wat eerlik voor God buig oor hul eie lewe, en waarlik daarna streef om die “Beeld van Christus” te wees en uit te straal, sal self onder die oortuiging van die Heilige Gees kom, die Woord sal met hul deel. Geen wonder Jesus sê vir ons in Matteus 7:1-5 dat ons nie ander moet oordeel en namens hul wil besluit wat met hul fout is nie. Soms voel dit vir my of die kinders van God nie die Heilige Gees se oortuiging, Mag en Outoriteit vertrou nie.
Word eerlik voor God,….. jy, ……alleen! Vra die Heilige Gees: Wat is daar in my lewe wat ek moet aflê? Watter deugde moet ek opneem? Watter valshede klou ek aan vas, en probeer ek wegsteek en vertroetel? Watter dinge moet ek opneem of meer na streef in my lewe, juis dat ek U Beeld kan uitstraal en nader aan U Beeld kan groei? Werk biddend vir ’n tydperk hiermee.
Gebed: Here as ek eerlik raak voor U besef ek dat ek soms valshede vertroetel en in my geestelike mondering saamdra. Ek vra U vandag, maak my eerlik met myself om die valsheid in my lewe af te lê en myself te omring, ja Here, te deurdrenk met U waarheid. Wys my die verskil en gee my genade om die waarheid na te streef, in U Heilige Naam. Amen.
Efesiërs 4:26,27 “As julle kwaad word, moenie sondig nie, en moenie ’n dag kwaad afsluit nie. Moenie die duiwel vatkans gee nie.”
In hierdie verse pak Paulus ’n basiese probleem. Hierdie probleem gaan veel wyer en dieper as woede, ons kan dit op baie verskillende aspekte van ons lewens toepas. Die probleem is nie om kwaad te word nie, almal word kwaad, selfs Jesus. (Johannes 2:13-17) Die emosie van kwaad word is nie ’n sonde nie, maar dit wat daarop volg. Wat maak ek met my woede? Wat is die oorsprong van my woede? Wat doen ek in woede? Hoe tree ek op a.g.v. my woede? Dit is waar die probleem lê, reken Paulus, want hy sê: As jy kwaad word (Natuurlike aksie/ emosie) , moenie daarna sondig nie!
Moenie in jou woede bui bly nie want dit maak deure oop vir sonde. Hoe langer ek in my “kwaai bui” bly en nie daarmee deel nie, hoe groter maak ek die “deur” oop vir ander dinge om in te sluip en my te beheer. Daarom sy advies: “…moenie ’n dag kwaad afsluit nie” Kyk wat sê die 1953 vertaling: “Word toornig en moenie sondig nie; laat die son nie ondergaan oor julle toorn nie” Moenie dat die son sak en jy bly nog klou aan jou kwaaiheid nie! Sorteer dit vandag nog uit, voor die dag verby is. (Nuwe dag begin 18:00 volgens Joodse tradisie) Wanneer ek in my woede bui bly, gee ek die duiwel vatkans in my lewe, as hy net die sogenaamde “deur” op ’n skrefie oop vang, gaan hy die spreekwoordelike voet in die deur kry om jou te manipuleer.
Wat beteken dit vir my vandag? Persoonlik voel ek dat kwaad word soms ’n baie goeie ding is. Ja, jy lees reg. Wanneer ons emosies onderdruk gaan die emosie nooit hanteer word nie, in meeste gevalle is kwaad word die eerste stap tot herstel. My beradings kantoor is daagliks gevul met mense wie nooit emosies hanteer het nie, die gevolg daarvan is vrees,versigtigheid, minagting, rou, berou, hartseer ensovoorts. Maar wanneer iemand kwaad word, is dit dikwels die eerste aktiewe emosie wat hul op ’n pad van herstel plaas. Die vorige emosies is bloot passief.
Voorbeeld: ’n Vrou wat mishandel word in ’n huwelik, kom tot ‘n punt van woede, na ’n lang ruk, terwyl sy dit vir jare weggesteek en selfs verdedig het, kom die onderdrukking van haar eie regte tot ’n einde wanneer sy in woede uitbars en vir die eerste keer werklik “iets” daaroor begin doen. Dan is die emosie van kwaad word baie positief. Dit dryf my dus tot ’n positiewe handeling
My reaksie wanneer ek kwaad word is egter my keuse. Wat gaan ek doen? Terug vloek skreeu en slaan, of hulp soek? Gaan ek verder verval in minagting en selfbejammering of gaan ek my lewe terugneem deur my te omring met God, ‘n gesonde ondersteunings basis en berading? Gaan ek God vra om my wysheid te gee? Kwaad word is maar een voorbeeld wat Paulus gebruik, maar die belangrikste is moenie daar bly nie. In baie verhoudings is die “Gebreekte TV” sindroom. Daar is beeld, maar nie klank nie. Ons sien mekaar, maar praat nie oor ons probleem nie, gaan so aan vir weke, maande en selfs jare. Deel met jou emosie voor die son sak VANDAG!
In die volgende verse geen Paulus nog voorbeelde behandel. Handel met jou emosies voor dit sonde word, moenie bly in jou negatiewe emosies nie, dit gee die duiwel vatplek in jou lewe.
Gebed: Here soms voel ek skuldig, juis omdat ek kwaad word, maar besef vandag wat die oplossing is. Ons kan kwaad word, maar moet versigtig wees oor my reaksies. Here help my en gee my asseblief wysheid om my reaksies te louter en die nagevolge van my aksies vroegtydig raak te sien deur U oë. Help my om nie te vertoef in woede en kwaai gedagtes nie, maar om deur middel van U Gees daarmee te handel. Gee my asseblief wysheid sodat ek nooit weer kwaad gaan slaap nie. In Jesus Naam. Amen.
Efesiërs 4:28,29 “As iemand ‘n dief is, moet hy ophou steel; hy moet deur harde werk op ’n eerbare manier self in sy lewensonderhoud voorsien; dan sal hy iets hê om vir die armes te gee. Vuil taal moet daar nooit uit julle mond kom nie; praat net wat goed en opbouend is volgens die eis van omstandighede, sodat dit julle hoorders ten goede kan kom.”
Nog twee praktiese voorbeelde en gevolge word deur Paulus geskets aan die Efesiërs. Indien jy ’n dief is/was of dalk vuil taal gebruik, hier is hoe dit kan, of eerder moet verander. ’n Dief word ’n arbeider wie sy daaglikse loon verdien, die gevolg is dat jy ’n seën sal wees vir ander. ’n Persoon wie sy/haar mond gebruik vir vuil taal, moet begin goeie dinge uitspreek oor ander in plaas van vloek, stig ander (lig hul op) met jou woorde, die gevolg sal wees dat jy aan mense genade betoon.
Twee drastiese dinge wat in elke kind van die Here se lewe moet verander. Wees eerlik en straal liefde uit! Dit staan in direkte teenstelling met dief (steel) en vuil taal (afbreek).
Wat beteken dit vir my vandag? Dit is maklik om te sê, gelukkig steel ek nie, ek verduister nie geld of breek in by plekke nie, so die vers is vir al die gruwelike diewe, slegte mense daar buite. Dink mooi! Waar vat ek dalk my werk se tyd vir myself? Of ek “download” goed op die werk se rekening, met hul data, want ek wil nie my persoonlike data gebruik nie. Of ek maak onwettige kopieë van CD’s, DVD’s ensovoorts.
Dalk steel ek God se tyd in my lewe vir my eie belange. Paulus se oplossing is hou op steel, word eerlik en jy sal ’n seën wees. Ja, hy praat ook met mense wie oneerlike transaksies doen, ’n paar Rand onder deur die “tafel”. Omkoop van iemand ensovoorts. Indien jy jou geld op ’n eerbare manier verdien, sal jy God eer en ook as gevolg van Sy seën oor jou lewe, juis omdat God jou beloon vir jou eerlikheid, ’n seën vir ander wees omdat jy genoeg sal hê om van te leef, selfs vir ekstras en jy sal kan weggee! Dan is jy ’n seën vir ander.
Met die mond / tong wat ek ander afbreek deur vuil taal, wil ek God loof en prys. Met die mond waarmee ek my gesin, vriende kollegas of dalk my werknemers afbreek in plaas van opbou, kan ek nooit ’n seën vir hulle wees nie. Wees versigtig vir die tong! (Vergelyk Jak 3:5-13) Deur woorde van liefde en opbouing te gebruik, lig ek ander mense, bewys ek liefde en respek aan hulle. Deur in liefde te praat met ander sal ek hulle opbou en versterk en sal hul in hul omstandighede hoop kry. Meer as dit, hul sal Jesus in my lewe sien en verheerlik.
Gebed: Here, my tong en my eerlikheid kan ’n groot invloed uitoefen in U Koninkryk vandag. Help my om eerlik te raak met myself en voor U. Wys my waar ek in eerlikheid en liefde kan groei, sodat U Heilige Naam deur my optrede verheerlik kan word. Amen.
Efesiërs 4:30 “En moenie die Heilige Gees van God bedroef nie, want Hy het julle as die eiendom van God beseël met die oog op die verlossingsdag.”
Vir enige kind van God is dit die ideaal om konstant deur die Heilige Gees gelei te word. Om 24/7 in kontak met die Heilige Gees te leef en onder die oortuiging van die Gees se invloed besluite te neem. Dit is wat ons nastreef ons doel! Dit is wat Paulus idealiseer vir sy eie geestelike lewe (Fil 3:7-15) maar ook vir die Gemeente.
Paulus beklemtoon dit dat dit skadelik vir ons as kinders van God is om die invloed van die Heilige Gees in ons lewens te verloor. Hy sê: “Moenie die Heilige Gees bedroef nie….” Die Gees van God kan bedroef (hartseer of teleurgestel) word deur ons optrede en besluite. Alhoewel God Alwetend en Almagtig is, en vooraf ons keuses ken, is ons steeds in beheer van ons eie vrye wil. Jy moet self kies om God te dien en watter mate van beheer van jou lewe jy aan Hom toevertrou. (Joh 1:11,12; Hand 2:41)
God het deur Sy Heilige Gees reeds die kind van God verseël tot Sy eiendom met die oog op die verlossingsdag (Wederkoms). So ons kindskap is nie in gevaar nie (Joh 10:28,29), maar ons effektiwiteit in die Koninkryk is in gedrang wanneer ons die Heilige Gees bedroef.
Wat beteken dit vir my vandag? Die Heilige Gees het my verseël, my God se kind gemaak deur die feit dat ek die Seun aangeneem het as my Verlosser en Saligmaker. (1Joh 5:11-13) Kindskap is gewaarborg en niks kan my uit die Vader se hand ruk nie (Joh 10:28,29) As kind van God wat in verhouding staan met Hom, moet ek in die verhouding groei na geestelike volwassenheid. Die Heilige Gees se rol is om my “Gids” te wees op hierdie pad van Heiligmaking en groei nader aan die Beeld van Christus.
Ek kan nie bekostig om Hom teleur te stel of hartseer te maak nie, dit verhinder en belemmer my groei. Die sleutel dus tot geestelike groei is GEHOORSAAMHEID. Luister na die stem van die Gees, doen wat die Gees sê en tree op soos die Gees van God jou oortuig, wanneer ek Sy roepstem, oortuiging en influistering in my lewe ignoreer, maak ek die Gees van God se stem stil in my lewe en bedroef Hom, want Hy het die beste vir my in gedagte. Hy weet wat ek kan doen en wil my aanspoor om die beste “ek” te wees wat na my volle potensiaal ’n verskil maak in die Koninkryk.
Gebed: Here maak my sensitief vir U Heilige Gees se invloed in my lewe sodat ek U nie bedroef nie, want dit is fataal vir my verhouding met U. Amen.
Efesiërs 4:31,32 “Moet nooit verbitter of opvlieënd wees of woedend word nie; moenie vloek of skel nie; moet niks doen wat sleg is nie. Wees goedgesind en hartlik teenoor mekaar, en vergewe mekaar soos God julle ook in Christus vergewe het.”
Paulus waarsku die Gemeente in die laaste twee verse om bedag te wees om nie met ons aksies, optrede en dade die Heilige Gees in ons lewens te bedroef nie. Hy waarsku teen bitterheid, opvlieëndheid en woede. Al drie hierdie dinge is die teenoorgestelde van dit wat God van Sy kinders verwag, meer, dit staan loodreg teen die eienskappe (vrug) van die Gees. (Gal 5:22,23)
Hierdie drie dinge bitter, opvlieëndheid en woede is die oorsprong van dade wat daarop volg. Paulus besef dat wanneer ons verbitterd is en leef, ons dit nie binne ons kan wegsteek nie, daar moet daarmee gehandel word of dit gaan my hele lewe beïnvloed en deurdrenk. Die uitvloeisel van hierdie drie dinge is dade wat nie die Gees van God in ons lewe verheerlik nie, eerder bedroef, naamlik vloek en skel en ander slegte dinge.
Dan skets hy die teendeel, goedgunstigheid en vergifnis is die teenoorgestelde daarvan, dit verheerlik die Gees van God in ons lewe.
Bitterheid is ’n euwel, want ons dra dit saam in ons harte, wanneer ek bitter is, steek ek alles en almal om my aan. Wanneer ek ’n suurlemoen eet, weet almal dit! My gesig vertoon wat ek proe, die smaak van die suurlemoen laat my hele lyf gril en my lyf ruk soos ek gril vir die smaak. Sonder dat ek dit bedoel, het die smaak van die bitter suurlemoen ’n effek op my hele lewe.
Net so deurdring bitterheid my wese wanneer ek dit saam met my dra! Ek raak bitter met almal en alles om my, alle mense om my word beïnvloed deur dit wat ek in my hart dra. As ek nie die pad van vergifnis en goedgunstigheid (:32) stap nie, sal ek opvlieënd raak met mense, ek sal in plaas van liefde, wat mense nader trek aan God, mense begin verstoot omdat ek as gevolg van my bitterheid, opvlieënd raak met my geliefdes, vriende en familie. Dit het die gevolg dat daar baie slegte dinge uit my sal vloei, sonder dat ek besef sal ek die Gees van God bedroef.
Die einde is vloek en skel, presies soos Paulus dit beskryf. Deel met bitterheid, laat God jou lewe “soet” maak deur Sy liefde. Dit bring bitterheid tot ’n val. Die pad van vergifnis en goedgunstigheid is slegs moontlik wanneer ek met God “connect”
Hierdie laaste paar woorde, gee die oplossing, besef dat jy God se vergifnis nodig het. Besef dat Jesus Christus dit vir jou gratis gedoen het, jy het dit nie verdien nie, daarom kan jy ook nie verwag dat ander jou vergifnis verdien nie. Wanneer ek my hart goedgunstig in liefde oopmaak, sal God deur my werk en my in staat stel om te vergewe.
Gebed: Here vandag kom ek na U en vra U om die wortel van bitterheid uit my lewe te verwyder, ek besef dat bitterheid my hele lewe kan deurdring en ek in plaas van om mense na U te trek, ek hul weg kan stoot van U af as gevolg van my bitterheid. Maak my “soet” met U liefde, deur U genade alleen. Amen.